সূত্রমতে, সরকার মনে করছে বর্তমান পরিস্থিতিতে বিএনপির সঙ্গে সমঝোতা করলে বা দলটিকে কোনো ছাড় দিলে তারা ঘোলা পানিতে মাছ শিকার করবে। অর্থাৎ প্রশাসনের শিথিল মনোভাবের সুযোগ নিয়ে রাজপথ দখলে নেওয়ার চেষ্টা করবে। এমন পরিস্থিতি তৈরি হলে সরকারি দলের নেতাকর্মীরা কোণঠাসা হয়ে পড়বে, যার প্রভাব পড়বে নির্বাচনে। ফলে বিএনপিকে সরকার কোনো ‘স্পেস’ দিতেই কৌশলগত কারণে রাজি নয়। তার বদলে প্রশাসনসহ সব কিছু নিয়ন্ত্রণে রেখেই পরিস্থিতি সামাল দিতে চায় আওয়ামী লীগ নেতৃত্বাধীন সরকার। দলটির নেতাদের মতে, এতে ঝুঁকি অনেক কম।